กสิกรไทยโล่ง ทรูเพิ่มทุนอื้อ ปล่อยกู้ง่ายขึ้น
กสิกรไทยมั่นใจให้สินเชื่อสนับสนุนโครงการ 4จี ของทรูมูฟ หลังเพิ่มทุนยิ่งทำให้สัดส่วนการเงินดี
8 ก.พ. 2559

กสิกรไทยมั่นใจให้สินเชื่อสนับสนุนโครงการ 4จี ของทรูมูฟ หลังเพิ่มทุนยิ่งทำให้สัดส่วนการเงินดี
นายธีรนันท์ ศรีหงส์ กรรมการผู้จัดการ ธนาคารกสิกรไทย เปิดเผยว่า การประกาศเพิ่มทุนของบริษัท ทรู ซึ่งเป็นบริษัทแม่ของบริษัท ทรูมูฟ เอช ยูนิเวอร์แซล คอมมิวนิเคชั่น ผู้ชนะการประมูลใบอนุญาตประกอบการในระบบ 4จี จำนวน 6 หมื่นล้านบาท จะทำให้การพิจารณาให้สินเชื่อของธนาคารเจ้าหนี้ง่ายขึ้น เพราะสัดส่วนหนี้สินต่อทุนลดลงอยู่ในระดับที่เหมาะสม
“ทรูมีธุรกิจที่น่าสนใจ มีโอกาสที่จะพัฒนาไปได้อีกเยอะ มีเทคโนโลยีสนับสนุนที่จะทำให้เป็นผู้ให้บริการโทรศัพท์เคลื่อนที่ระบบดิจิทัลที่มีคุณภาพ”กรรมการผู้จัดการ ธนาคารกสิกรไทย กล่าว
นายธีรนันท์ กล่าวต่อไปว่า โดยหลักการพิจารณาสินเชื่อจะดูรูปแบบของธุรกิจ ดูโครงการว่าเป็นอย่างไร และลูกหนี้เป็นใคร สำหรับธุรกิจโทรศัพท์มือถือยังไปได้ มีผู้ใช้บริการมากและกำลังขยายตัว 
อย่างไรก็ดี วงเงินกู้โครงการ 4จี ของทรู จะนำเสนอให้คณะกรรมการธนาคารในเร็วๆ นี้   
“ยืนยันด้วยว่า ทางบริษัท แจส โมบาย บรอดแบนด์ ยังไม่ได้ติดต่อมายังธนาคาร ไม่ว่าจะช่องทางใด”นายธีรนันท์ กล่าว